בית"ר ירושלים ממשיכה להתחזק והבעלים אלי טביב צירף היום (חמישי) את הקשר, לירוי צעירי, שחתם על חוזה לעונה אחת בשורות המועדון כאשר בנוסף קיימת אופציה לעונה נוספת. כך נודע לראשונה ל-ONE. ההסכם בין השחקן לבית"ר ירושלים ייכנס לתוקפו מיד לאחר שהשחקן יעבור בדיקות רפואיות.
צעירי שיחק בעונה האחרונה עם הפועל פתח תקווה, עמה ירד לליגת המשנה. בסיום העונה, תם גם חוזהו והוא הפך לשחקן חופשי. זוהי התחנה החמישית של צעירי בקריירה אחרי בני יהודה, מכלן, מכבי חיפה והפועל פתח תקווה. הקשר בן ה-26 רשם בעונה שעברה 23 הופעות ליגה במדי הפועל פ"ת, הבקיע ארבעה שערים ובישל שלושה.
צעירי מצטרף לדובב גבאי, נס זמיר ואורי מגבו שהצטרפו בימים האחרונים לסגל המתגבש של סלובודאן דראפיץ'. ההחתמות של השלושה פורסמו לראשונה ב-ONE. גם הישארותם של שלומי אזולאי, דושאן מאטוביץ' וקלאודמיר פריירה נזקפת לזכותו של הבעלים אלי טביב שימשיך לחפש חיזוק לקבוצה בשתי עמדות משמעותיות: בלם ועוד שחקן התקפה.
טביב: "אשאר כאן ואטפל במועדון "
בנוסף, גם אופיר קריאף עשוי להמשיך בבית"ר ירושלים. אתמול נוצר קשר ישיר בין השחקן לטביב והשניים אמורים להיפגש ולבדוק האם ניתן לגשר על הפערים הכספיים בין הקפטן לקבוצה. מעמדו של חנן ממן לא ברור ונראה כי החתמתו של צעירי עשויה להרחיק אותו אותו מהקבוצה.
בנוגע לעידן ורד אין התפתחויות והשחקן מנסה למצוא קבוצה בחו"ל. היום יתקיים אימון פתיחת העונה הרשמי של בית"ר ירושלים. אוהדי הקבוצה מתכננים צעדה מאולמי נוף הסמוכים לבית וגן ועד למתחם האימונים.